Nina Katerli. Nina Semyonova Katerli () – rus-sovet yozuvchisi, publitsist, huquq himoyachisi, 15 ta nasriy va publitsistik kitoblar muallifi. Hayoti. 1934-yil 30-iyunda Leningradda yozuvchi oilasida tugʻilgan. Onasi Yelena Iosifovna Katerli (haqiqiy familiyasi Kondakova, 1902—1958) yozuvchi va jurnalist boʻlgan. Otasi Solomon Shmulevich (Semyon Samoylovich) Farfel (taxallusi „F.Samoilov“, 1907—1985), yozuvchi-hujjatchi, Ikkinchi Jahon urushi qatnashchisi, podpolkovnik, „Zashita Rodinu“ gazetasining harbiy muxbiri, Leningrad fronti, Qizil yulduzlar ordeni aʼzosi. Bobosi Samuil Grigoryevich Farfel (1877—1927), jurnalist, „Rech“ kadet gazetasi xodimi. 1958-yilda Leningrad texnologiya institutini tamomlagan. 1976-yilgacha ilmiy-tadqiqot institutida kimyo-texnolog lavozimida ishlagan. Shu yildan boshlab muhandislik kasbini tashlab, oʻzini butunlay adabiyotga bagʻishladi. Nina Katerli 15 ta nasriy va publitsistik kitoblar muallifi. Uning ayrim asarlari chet tillariga tarjima qilingan va: AQSh, Fransiya, Germaniya, Yaponiya, Xitoy, Vengriya, Chexiya va boshqa shu kabi mamlakatlarda nashr etilgan. „Alegatsiya“ kitobi uchun Nina Katerli Sankt-Peterburg PEN klubining „Fuqarolik va ijodiy jasorat“ mukofotini (1996) „Publitsizm“ nominatsiyasida va Sankt-Peterburg Kitob uyi va PEN klubining „Shon-sharaf va erkinlik“ mukofotini olgan (1999). Nina Katerli butun umri davomida Sankt-Peterburgda yashadi. 2023-yil 20-noyabrda 90 yoshida vafot etgan. Vidolashuv marosimi 25 noyabr kuni Krematoriyning katta zalida boʻlib oʻtgan. Ijtimoiy va inson huquqlari sohasidagi faoliyat. Hayoti davomida adabiy faoliyati bilan bir qatorda, Nina Katerlining inson huquqlari sohasidagi faoliyati ham muhim oʻrin tutadi. U inson huquqlari uchun kurash, Rossiyadagi fashistlar tahdidi, zamonaning ijtimoiy va madaniy muammolariga bagʻishlangan oʻnlab gazeta maqolalarini yozgan va nashr etgan. Katerlining inson huquqlari boʻyicha faoliyati „Sud“ va „Rabota Nikita. Viigrishnaya strategiya“ hujjatli kitoblari mavzusi boʻlgan, shuningdek, 1988—2010-yillardagi „Delay to, chto doljen, i bud tem, kem ti budesh“ jurnalistik maqolalar toʻplamida Rossiyada inson huquqlariga toʻxtalib oʻtilgan. „Alegatsiya“ kitobi Katerli antisemitizm va natsizmda ayblagan „O klassovoy prirode sionizma“ kitobining muallifi (Leningrad, 1976) Aleksandr Romanenkoning ikki yillik sud jarayoniga bagʻishlangan. Daʼvoga sabab Katerlining 1988-yil 9-oktyabrda „Leningradskaya pravda“ gazetasida chop etilgan „Put k pamyatnikam“ maqolasi boʻlgan. Jarayon 1990-yilda Romanenko sudga berishdan bosh tortgach, yakunlangan. Nina Katerli ekolog Aleksandr Nikitin bilan birgalikda „Rabota Nikita. Viigrishnaya strategiya“ kitobini yozgan. Bir necha yillar davomida – 1996-yildan 2001-yilgacha ekolog A. Nikitinning sud jarayoni Rossiya va jahon hamjamiyatining eʼtiborini tortgan. Davlatga xiyonatda ayblangan dengiz zobiti oxir-oqibat oqlangan. Kitobda Nikitinning oʻzi haqidagi hikoya va uning advokati Yuriy Markovich Shmidtning xotiralari mavjud. Nina Katerli oʻzining soʻnggi kunlarigacha jamoat faoliyatini Sankt-Peterburg PEN klubi va Rossiya hamda rus tilli boshqa mamlakatlardan yozuvchilar, jurnalistlar, tarjimonlar, muharrirlar va noshirlarning inson huquqlari uyushmasi – „Svobodnaya rech“ uyushmasi aʼzoligi va Sankt-Peterburg Inson huquqlari kengashining ishiga qaratgan. Imzosi Rossiyada siyosiy mahbuslar himoyasi va inson huquqlarining buzilishiga qarshi rus ziyolilarining koʻplab murojaatlari va ochiq xatlarida oʻz aksini topgan.